SIR আবহে BLO মৃত্যু নিয়ে বিরাট মন্তব্য মমতা বন্দ্যোপাধ্যায়ের

ওয়েব ডেস্ক: সংবিধান দিবসে (Constitution Day) ফের বিএলও মৃত্যু (Death of BLOs) নিয়ে ফের সরব হলেন মমতা বন্দ্যোপাধ্যায় (Mamata Banerjee)। শুধু বাংলায় নয়, অনেক রাজ্যেই বিএলওদের মৃত্যু হয়েছে বলে দাবি করেন রাজ্যের মুখ্যমন্ত্রী। রেড রোড থেকে মমতা এসআইআর (SIR) প্রক্রিয়ায় তাড়াহুড়ো নিয়েও তোপ দাগেন নির্বাচন কমিশনকে। সেই সঙ্গে এই প্রক্রিয়াকে ‘বিজেপির ভোট লুটের কৌশল’ বলে কটাক্ষ করেন এবং এসবের বিরুদ্ধে সকলকে একজোট হওয়ার বার্তা দেন মমতা।

এদিন বিএলও-দের উদ্দেশে মমতা বলেন, “আপনারা আত্মহত্যা করবেন না, জীবন খুব মূল্যবান। অথচ ওদের কোনও দয়া নেই। বিএলও-দের কথা শোনার জন্য ৪৮ ঘণ্টা লাগাল! দেখুন, এক ছোটখাটো নেতার ঔদ্ধত্য!” সেই সঙ্গে ভিনরাজ্যে বিএলও মৃত্যু নিয়ে তিনি বলেন, “গুজরাত ও মধ্যপ্রদেশে বিএলও মৃত্যুর দায় কার? সেখানে বিজেপি ক্ষমতায়।” পাশাপাশি কমিশনকে নিশানা করে এদিন তিনি বলেন, “বিএলও-দের চাকরি কেড়ে নেওয়ার ভয় দেখাচ্ছে ওরা। যখন আপনারা অন্যদের ভয় দেখাচ্ছেন, তখন আপনাদের চাকরি বাঁচাবে কে?”

আরও পড়ুন: রেড রোডে দাঁড়িয়ে গণতন্ত্র রক্ষার শপথ! কী বললেন মমতা?

এদিনও এসআইআর প্রক্রিয়া নিতে প্রশ্ন তোলেন মুখ্যমন্ত্রী। তিনি বলেন, “তিন বছরের কাজ দু’মাসে কীভাবে করবেন? এখন চাষাবাদের মরসুম। সাংবাদিকরাও সারাদিন বাড়িতে থাকেন না। এমনকি গণনা ফর্ম বিতরণের যে তথ্য দেওয়া হচ্ছে, তাও ভুল। আমরা সংবিধান মানব এবং তার হিসেবেই কাজ করব। স্বাধীনতা সংগ্রামীরা যে নির্দেশ দিয়ে গেছেন, আমরা তা-ই অনুসরণ করব—বিজেপির নির্দেশ নয়।”

বিজেপিকে নিশানা করে মমতা এদিন বলেন, “ওরা দেশকে নিচে নামিয়ে দিয়েছে। নিরপেক্ষতা নেই, সর্বত্র অন্যায় ও পক্ষপাত।” এরপরই হুঙ্কার দিয়ে তৃণমূল সুপ্রিমো বলেন, “আপনারা আর ক্ষমতায় থাকবেন না। আমি বলে দিচ্ছি, আপনাদের সরকার ২০২৯ সালে পড়ে যাবে। তারও আগে হতে পারে!”